
PARLAMENTUL ROMÂNIEI

CAMERA DEPUTAŢILOR

COMISIA PENTRU TRANSPORTURI ȘI INFRASTRUCTURĂ

                                                                             Bucureşti, 19 mai 2026
                                                        Nr. 7c-4/136/2025

                                                               PLx 307/2025
                                       BIROULUI  PERMANENT
                                                           AL
                                     CAMEREI  DEPUTAŢILOR
Vă înaintăm, alăturat, RAPORTUL asupra Proiectului de lege privind aprobarea Ordonanţei Guvernului nr.15/2025 pentru modificarea Ordonanţei Guvernului nr.43/1997 privind regimul drumurilor, trimis  Comisiei  pentru  transporturi și infrastructură, cu  adresa nr. PL-x 307/2025 din  29 septembrie 2025, pentru dezbatere și examinare pe fond.


În raport cu obiectul și conținutul său, inițiativa legislativă face parte din categoria legilor ordinare.
                 PREŞEDINTE                                                        SECRETAR
            Lucian –Nicolae BODE                                               Maricel POPA

                                                                PLx 307/2025

  RAPORT 

 asupra

Proiectului de lege privind aprobarea Ordonanţei Guvernului nr.15/2025 pentru modificarea Ordonanţei Guvernului nr.43/1997 privind regimul drumurilor
         În conformitate cu prevederile art. 95 din Regulamentul Camerei Deputaților, republicat, cu modificările ulterioare, Comisia pentru transporturi și infrastructură a fost sesizată spre dezbatere pe fond, cu Proiectul de lege privind aprobarea Ordonanţei Guvernului nr.15/2025 pentru modificarea Ordonanţei Guvernului nr.43/1997 privind regimul drumurilor, transmis cu adresa nr.PL-x 307/2025.
            Potrivit prevederilor art.75 din Constituția României, republicată și ale art. 92 alin.(9) din Regulamentul Camerei Deputaților, republicat, cu modificările ulterioare, Camera Deputaților este Camera decizională.
         Senatul, în calitate de primă Cameră sesizată, a adoptat proiectul de lege în şedința din data de 24 septembrie 2025.
         Consiliul Legislativ a avizat favorabil proiectul de lege, conform avizului nr. 575 din 20.08.2025.  
         Proiectul de lege are ca obiect de reglementare modificarea Ordonanţei Guvernului nr.43/1997. Potrivit proiectului, se adoptă o serie de măsuri menite să asigure protejarea infrastructurii rutiere împotriva impactului circulaţiei vehiculelor care depăşesc masele totale maxime admise, precum şi creşterea gradului de siguranţă rutieră în cazul vehiculelor grele de transport marfă. Astfel se abrogă prevederile referitoare la verificarea şi vizarea documentului care permite accesul la reţeaua rutieră pe sensul de intrare/ieşire în/din România, pentru toate vehiculele de transport marfă, indiferent de statul de înmatriculare şi de graniţa internă sau externă UE, se adoptă o serie de măsuri în scopul evitării posibilităţii tranzitării României de vehicule cu înălţimi mai mari decât restricţiile instituite pe anumite sectoare de drumuri naţionale. De asemenea, se instituie posibilitatea efectuării controlului privind circulaţia vehiculelor cu depăşirea maselor şi/sau dimensiunilor maxime admise de către reprezentanţii administratorului drumurilor de interes naţional, respectiv a sancţionării încălcărilor, cu ajutorul sistemelor certificate de cântărire în mişcare - WIM (Weigh in Motion). Se propune majorarea cuantumului amenzilor pentru sustragerea de la control, obstrucţionarea controlului, neoprirea la semnalul regulamentar al personalului cu atribuţii de control, refuzul de a supune vehiculul verificării prin cântărire şi/sau măsurare a dimensiunilor (de la 10.000 lei -20.000 lei în prezent, la 15.000 lei – 30.000 lei), si, de asemenea se propune extinderea lungimii permise a unui convoi compus din vehicule cu depăşiri ale maselor şi/sau dimensiunilor maxime, de la 75 m la 200 m, măsură cu un impact pozitiv major şi imediat pentru construirea cât mai rapidă a capacităţilor de producţie a energiei electrice din surse eoliene şi, astfel, va facilita implementarea la timp a acestor investiţii care contribuie semnificativ la securitatea energetică şi competitivitatea economiei româneşti.              
          La ședința Comisiei pentru transporturi și infrastructură, deputații au fost prezenți conform listei de prezență.
              În urma dezbaterilor, membrii Comisiei pentru transporturi și infrastructură sesizată pe fond au hotărât, cu  majoritate de voturi,  să propună plenului Camerei Deputaților un raport de  adoptare a Proiectului de lege privind aprobarea Ordonanţei Guvernului nr.15/2025 pentru modificarea Ordonanţei Guvernului nr.43/1997 privind regimul drumurilor, în forma Senatului.
 În raport cu obiectul și conținutul reglementării, inițiativa legislativă face parte din categoria legilor ordinare.     

            Consilier parlamentar,       
             Dana Ștefănescu                                                                     

